早秋望華清宮樹因以成詠
作者：常衮
朝代：唐

paragraphs: 可憐雲木叢，滿禁碧濛濛。
色潤靈泉近，險清輦路通。
玉壇標八桂，金井識雙桐。
交映凝寒露，相和起夜風。
數枝盤石上，幾葉落雲中。
燕拂宜秋霽，蟬鳴覺晝空。
翠屏更隱見，珠綴共玲瓏。
雷雨生成早，樵蘇禁令雄。
野藤高助綠，仙果迥呈紅。
惆悵繚垣暮，茲山聞暗蟲。